Simona Halep, jucătoarea română de tenis, nu va putea participa la meciul echipei României împotriva Ucrainei în competiția Billie Jean King Cup din aprilie. Această absență amenință și participarea la Jocurile Olimpice de la Paris.
"Din motive medicale, Simona Halep nu va putea fi prezentă alături de echipa României la confruntarea din Billie Jean King Cup împotriva echipei Ucrainei", a anunţat Federaţia Română de Tenis, sâmbătă, pe pagina sa de Facebook.
Căpitanul nejucător Horia Tecău a convocat pentru acest meci următoarele jucătoare: Ana Bogdan (locul 66 WTA), Jaqueline Cristian (locul 82 WTA), Anca Todoni (locul 226 WTA) și Mara Gae (locul 1.053 WTA). Deocamdată, Tecău nu a anunțat o înlocuitoare pentru Simona Halep, notează Agerpres.
Meciul cu Ucraina, din calificările BJK Cup, va avea loc pe 12 și 13 aprilie, la Racquet Park Drive din Amelia Island, Fernandina Beach (Florida, SUA).
Căpitanul echipei Ucrainei, Mihail Filima, a nominalizat următoarele jucătoare: Elina Svitolina (locul 17 WTA), Lesia Țurenko (locul 40 WTA), Iulia Starodubțeva (locul 137 WTA), Liudmila Kicenok (locul 18 WTA la dublu) și Nadia Kicenok (locul 54 WTA la dublu).